Șase state, printre care și România, s-au oferit să preia imigranții aflați la bordul navei caritabile Open Arms, care nu a primit permisiunea de a acosta în porturile italiene, a anunțat premierul Italiei, Giuseppe Conte, potrivit Mediafax.

Potrivit oficialului italian, cei aproximativ 150 de migranți aflați la bordul navei vor fi preluați de Franța, Germania, România, Portugalia, Spania și Luxemburg.

Informația este cuprinsă într-o scrisoare pe care Conte i-a adresat-o ministrului de Interne, Matteo Salvini.

Prin intermediul acestei scrisori, premierul l-ar fi acuzat pe Salvini de lipsă de loialitate și susține că ministrul a devenit „obsedat” de ideea de a închide porturile italiene pentru navele care salvează refugiați.

Nava s-a aflat joi dimineață în apele teritoriale italiene, a declarat un purtător de cuvânt al misiunii caritabile spaniole Proactiva Open Arms. Pasagerii s-au aflat într-o situație incertă de la momentul în care au fost salvați din apele Mării Mediterane, la începutul lunii august.

Mai mult, actorul american Richard Gere le-a venit în ajutor acestora. Actorul le-a dus migranţilor apă şi mâncare şi a cerut să fie lăsaţi să coboare de pe vas.

Matteo Salvini a refuzat în repetate rânduri să permită debarcarea în Italia a imigranților salvați din Marea Mediterană.

Editor web: George Costiță